MFCลุยหุ้นสหรัฐ
MFC ส่งทาร์เก็ตฟันด์ลุยหุ้นสหรัฐตั้งเป้า 7% รับเศรษฐกิจฟื้นต่อเนื่อง
24 ก.พ. 2555

MFC ส่งทาร์เก็ตฟันด์ลุยหุ้นสหรัฐตั้งเป้า 7% รับเศรษฐกิจฟื้นต่อเนื่อง 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทออกกองทุนเปิดเอ็มเอฟซี อินเตอร์เนชั่นแนล ยู เอส 7 ซีรีส์ 1(IUS7S1) ลงทุนในหลักทรัพย์ที่จดทะเบียนในตลาดหลักทรัพย์ของสหรัฐไม่น้อยกว่า 80% ของมูลค่าทรัพย์สินสุทธิของกองทุน ตั้งเป้าผลตอบแทนไม่น้อยกว่า 7% ภายใน 10 เดือน เปิดขายวันที่ 23 ก.พ.-6 มี.ค. 2555 ลงทุนขั้นต่ำ 1 หมื่นบาท
กองทุนดังกล่าวเป็นกองทุนรวมแบบผสม เน้นลงทุนหลักทรัพย์ที่มีสภาพคล่องสูง เช่น ETF ซึ่งผู้จัดการกองทุนสามารถปรับพอร์ตลงทุนตามสภาวะตลาดได้ทันท่วงทีในตราสารทุนและตราสารหนี้ ป้องกันความเสี่ยงจากอัตราแลกเปลี่ยนเงินตามสภาวะและลงทุนในสัญญาซื้อขายล่วงหน้า
“เป็นโอกาสดีในการลงทุนหลังเศรษฐกิจสหรัฐฟื้นต่อเนื่อง นโยบายดอกเบี้ยต่ำและสภาพคล่องในระดับสูงกระตุ้นการลงทุนในตลาดทุน ขณะที่มูลค่าหุ้นสหรัฐยังน่าสนใจ กำไรบริษัทโตต่อเนื่อง” น.ส.ประภา กล่าว